На основу чл. 134. став 1. тачка 2., 135. став 1. тачка 1 и 136. став 1. и 2. Закона о спорту („Сл. гласник РС“, 10/16), у вези са Правилником о одобравању и финансирању програма којима се остварују потребе и интереси грађана у области спорта у АП Војводини („Службени лист АПВ", бр. 6/19), те чл. 24. и 25. Покрајинске скупштинске одлуке о буџету АП Војводине за 2022. годину („Службени лист АПВ“, број 54/21), Покрајински секретаријат за спорт и омладину расписује

**ЈАВНИ КОНКУРС**

**за финансирање пројеката са циљем афирмације жена у спорту**

**УСЛОВИ У ПОГЛЕДУ ПОДНОСИОЦА И ПРЕДМЕТА КОНКУРСА**

Подносиоци предлога програма по овом конкурсу могу бити **спортске организације** регистроване у складу са Законом о спорту.

 Подносиоци предлога програма посебно треба да испуњавању следеће опште услове да би се њихови пројекти разматрали:

* да буду уписани у одговарајући регистар у складу са Законом,
* да су из гране спорта која је од посебног значаја за Републику Србију,
* да имају седиште у АП Војводини,
* да су директно одговорни за реализацију програма,
* да су претходно обављали делатност у области спорта најмање годину дана,
* да су са успехом реализовали претходно одобрене програме,
* да испуњавају услове за обављање спортских активности и делатности у складу са Законом о спорту,
* да располажу капацитетима за реализацију програма.

По својој садржини пројекти треба да доприносе унапређењу положаја жена као спортисткиња, спортских стручњакиња и стручњакиња у спорту у АП Војводини, а односе се на:

1. **Оспособљавање жена у спорту** (за звање спортске стручњакиње или стручњакиње у спорту)
2. **Усавршавање спортских стручњакиња и стручњакиња у спорту** и
3. **Набавку такмичарске опреме и спортских реквизита за спортисткиње**.

Укупан износ средстава за распоређивање по овом конкурсу, износи **8.000.000,00** (осам милиона) динара.

**РОК ЗА ПОДНОШЕЊЕ ПРЕДЛОГА ПРОЈЕКАТА ПО КОНКУРСУ**

**Јавни конкурс је отворен од дана објављивања у дневном листу „Дневник“ до 1. марта 2022. године**.

Након истека рока трајања овог Конкурса, стручна Комисија ће вредновати поднете предлоге пројеката, те доставити покрајинском секретару предлог за финансирање. Након доношења одлуке на интернет страници Секретаријата ће се објавити списак подносилаца чији су предлози пројекта одобрени. Објављивањем ове листе, сматраће се да су подносиоци предлога пројеката који нису на листи, одбијени са захтевом за финансирање, те да су на овај начин о томе обавештени.

 Пријаве на конкурс испуњавају се искључиво на обрасцу који је објављен на Интернет страници Секретаријата: [www.sio.vojvodina.gov.rs](http://www.sio.vojvodina.gov.rs) и достављају се заједно са ЦД-ом (који треба да садржи скениране све документе који се достављају уз захтев) у коверти са назнаком **„Пријава за Конкурс за финансирање пројеката за афирмацију жена у спорту"**, препорученом поштом на адресу: Покрајински секретаријат за спорт и омладину, Булевар Михајла Пупина 16, 21000 Нови Сад, или непосредно на писарници покрајинских органа. Неблаговремене и непотпуне пријаве, неће се разматрати.